Heinrich Silber

Heinrich Silber (1938–1947 Henrik Sillapere; 8. oktoober 1900 Tallinn – 4. mai 1959 Leicester) oli eesti laskesportlane ja raamatupidaja. 

 Elulugu 
Silber lõpetas 1916. aastal Tallinna Linna Poeglaste Kaubanduskooli, õppides raamatupidajaks. Ta osales Tallinna Kooliõpilaste Pataljonis Vabadussõjas, lõpetas aastal 1920 sõjakooli sõjaaegse kursuse, 1921 Tallinna Reaalkooli ning õppis 1921–1926 Tartu Ülikooli õigusteaduskonna kaubandusosakonnas (ei lõpetanud), Üliõpilasselts Concordia vilistlane. 

1916. aastal alustas ta Tallinna Kalevis jalgpalli- ja kergejõustikutreeninguid. 1924. aastal astus Kaitseliitu ja hakkas tegelema laskespordiga, kuuludes aastatel 1934–1937 Eesti koondisse ning püstitas meeskonna koosseisus neli Eesti rekordit. 1937. aastal sai ta MM-il kaks meeskondlikku hõbemedalit ja ühe pronksmedali. Tema laskmisteemalisi kirjutisi ilmus ajakirjas Kaitse Kodu! 

Silber töötas aastatel 1916–1917 Eestimaa kubermanguvalitsuses raamatupidajana ja 1917–1918 Sadamatehases ametnikuna, hiljem Rakvere Liimivabrikus, Tallinna Kompvekivabrikus ja Tallinna Piirituslakivabrikus raamatupidajana. 

Ta oli ka Kaitseliidu Tallinna maleva instruktor, tegeles skautluse ja kohtunikutööga. 

1933. aastal oli ta auastmelt leitnant, 1942. aastal major. Teises maailmasõjas oli ta Saksa sõjaväes julgestuspataljoni ülem, põgenes 1944. aastal Saksamaale, andis end 1945. aastal inglaste kätte vangi ja oli 1946. aastani vangilaagris. 1947. aastal kolis ta Inglismaale, kus ta töötas Leicesteris Hostel-Corporationis arveametnikuna.

 Tunnustus 

 Eesti Vabadussõja mälestusmärk
 Kotkaristi V klassi teenetemärk
 Valgeristi III klassi teenetemärk

 Viited 

Kategooria:Eesti laskurid
Kategooria:Eesti jalgpallurid
Kategooria:Kaitseliidu Tallinna maleva liikmed
Kategooria:Vene Eestimaa kubermangu koosseis
Kategooria:Üliõpilasselts Concordia liikmed
Kategooria:Tallinna Reaalkooli vilistlased
Kategooria:Kotkaristi V klassi teenetemärgi kavalerid
Kategooria:Vabadussõja veteranid
Kategooria:Eesti sõjaväelased Saksa sõjaväes Teises maailmasõjas
Kategooria:Eestlased Suurbritannias
Kategooria:Sündinud 1900
Kategooria:Surnud 1959